## El nou Palau de Justícia d’Ontinyent concentrarà les quatre seus judicials actuals i oferirà un servici més eficient, pròxim i accessible

*** La consellera de Justícia ha visitat la seu judicial d’Ontinyent i ha informat l’alcalde que la fase d’adjudicació de l’obra està a punt de finalitzar**

La consellera de Justícia i Administració Pública, Nuria Martínez, ha visitat la seu judicial d’Ontinyent, a on ha recordat que esta actuació permetrà unificar les quatre seus judicials existents en la ciutat, i dotarà este partit judicial de 34 municipis d’unes instal·lacions modernes i funcionals, que oferisquen un servici més eficient, pròxim i accessible als ciutadans.

Prèviament, ha mantingut una trobada amb l’alcalde de la localitat, Jorge Rodríguez, a on ha avançat que el “el nou Palau de Justícia d’Ontinyent és pràcticament una realitat, ja que entra en l’última fase administrativa d’adjudicació de l’obra, una fita en qualsevol actuació d’estes característiques”.

Les obres es troben en l’última fase del procés d’adjudicació, amb una empresa seleccionada, que ara ha d’aportar la documentació corresponent per a poder formalitzar-se l’adjudicació.

“Esperem que, si tot va segons el que es preveu, les obres es puguen iniciar abans de cap d’any”, ha mantingut la consellera, qui ha ressaltat “el gran esforç que està fent la Generalitat per la millora de les infraestructures judicials, a pesar de l’infrafinançament que patix la Comunitat Valenciana”.

A més, la titular de Justícia ha destacat que “obres com la d’Ontinyent, no solament atenen una reivindicació històrica sinó que beneficiarà tots els operadors jurídics”, ha defés.

“Gràcies a esta nova infraestructura l’Administració serà més eficient, al mateix temps que es preste un millor servici a la ciutadania, en avançar en la unificació de seus per a optimitzar l’activitat judicial i afavorir els nous models d’oficines judicials”, ha assegurat.

**Nou Palau de Justícia d’Ontinyent**

La futura seu comptarà amb un espai de 4.662,80 metres quadrats que allotjarà cinc jutjats i tres sales de vistes, a més del Servici Comú Processal d’Assumptes Generals, Fiscalia i Registre Civil.

Així mateix, comptarà amb espai per a col·legis professionals, clínica medicoforense, Unitat de Valoració Forense Integral (UVFI), Oficina d’Assistència a les Víctimes del Delicte (OAVD) i equip psicosocial i sala amable.

En gener de 2025 l’Ajuntament d’Ontinyent va atorgar a la Conselleria de Justícia la llicència municipal necessària per a poder avançar en l’inici de les obres.

El termini de construcció de les obres està previst que siga de 18 mesos.

Fecha: 17/10/2025